32006R1489
L 278/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1489/2006 НА КОМИСИЯТА
от 9 октомври 2006 година
за определяне на лихвените проценти за 2007 счетоводна година на ЕФГЗ, които трябва да се прилагат, за да се изчислят разходите за финансиране на интервенциите, състоящи се в изкупуване, съхранение и реализиране на запасите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1883/78 на Съвета от 2 август 1978 г. относно определяне на общи правила за финансирането на интервенции от Европейския фонд за ориентиране и гарантиране на земеделието (ФЕОГА), секция „Гарантиране“ (1), и по-специално член 5 от него,
като има предвид, че:
(1)
По силата на член 3, параграф 1, точка б) от Регламент (ЕО) № 1290/2005 на Съвета от 21 юни 2005 г. за финансирането на Общата селскостопанска политика (2) интервенциите, предназначени за регулиране на земеделските пазари, се финансират от Европейския фонд за гарантиране на земеделието (ЕФГЗ).
(2)
Член 4, параграф 1, буква а) от Регламент (ЕО) № 884/2006 на Комисията от 21 юни 2006 г. относно подробните правила за прилагането на Регламент (ЕО) № 1290/2005 на Съвета за финансирането от страна на Европейския фонд за гарантиране на земеделието (ЕФГЗ) на интервенционни мерки под формата на операции на публично съхранение и отчитане на операции на публично съхранение от разплащателните агенции на държавите-членки (3) предвижда, че разноските, отнасящи се до финансовите разходи, понесени от държавите-членки при мобилизирането на средствата, предназначени за изкупуването на продукти, се определят според условията и реда, определени в приложение IV от посочения регламент на базата на единен лихвен процент за Общността.
(3)
Единният лихвен процент за Общността съответства на средната стойност на срочните тримесечни и годишни Euribor проценти, констатирани през шестте месеца, предхождащи съобщението на държавите-членки, предвидено в точка I.2 от приложение IV към Регламент (ЕО) № 884/2006, претеглени съответно с една трета и с две трети. Този процент трябва да се определя в началото на всяка счетоводна година от Европейския фонд за гарантиране на земеделието (ЕФГЗ).
(4)
Независимо от това, когато съобщеният от една държава-членка лихвен процент е по-малък от единния лихвен процент, определен за Общността, по отношение на тази държава се определя специален лихвен процент в съответствие с точка I.2, втора алинея отприложение IV към Регламент (ЕО) № 884/2006. Освен това, при липсата на съобщение от държава-членка за средния процент на нейните разходи по лихви преди края на счетоводната година, Комисията фиксира лихвения процент за тази държава-членка на равнището на единния процент, определен за Общността.
(5)
С оглед на извършваните съобщения от държавите-членки до Комисията е уместно да се определят лихвените проценти, които ще са приложими за 2007 счетоводна година, от ЕФГЗ, като се вземат предвид тези различни елементи.
(6)
Мерките, предвидени в настоящия регламент, са в съответствие със становището на Комитета по селскостопанските фондове,
ПРИЕ НАСТОЯЩИЯ РЕГЛАМЕНТ:
Член 1
За разноските, отнасящи се до финансовите разходи, понесени от държавите-членки при мобилизирането на средствата, предназначени за изкупуването на интервенционните продукти, дължими през 2007 счетоводна година на ЕФГЗ, лихвените проценти, предвидени в приложение IV от Регламент (ЕО) № 884/2006, в изпълнение на член 4, параграф 1, буква а) от посочения регламент се определят на:
а)
2,1 % за специалния лихвен процент, приложим в Швеция;
б)
2,3 % за специалния лихвен процент, приложим в Чешката република;
в)
2,7 % за специалния лихвен процент, приложим в Ирландия;
г)
2,8 % за специалния лихвен процент, приложим в Австрия, Финландия и Португалия;
д)
2,9 % за специалния лихвен процент, приложим в Гърция и Италия;
е)
3,0 % за специалния лихвен процент, приложим в Литва;
ж)
3,2 % за единния лихвен процент за Общността, приложим в държавите-членки, за които не бе определен специален лихвен процент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 октомври 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 октомври 2006 година.